Veljeskansoissa kytee « Europa – Euroopan komission Suomen-edustuston verkkojulkaisu
12.6.2012 - Päivitetty: 13.6.2012 - Teksti Johanna Immonen - Kuva Mäntsälän lukio
Veljeskansoissa kytee
Nykyisin museona toimiva The House of Terror oli ensin natsipuoleen päämaja, sen jälkeen kommunistien ja lopulta salaisen poliisin toimisto.
Juutalaisvastaisuudella on Unkarissa pitkät perinteet. Nyt antisemitismi nostaa taas päätään.
Maailmansotien aikaan yksi Budapestin kauneimmista taloista oli monen tragedian tapahtumapaikka. Toisen maailmansodan aikana talo toimi sekä natsien että kommunistien salaisten poliisien päämajana, josta käsin johdettiin ja toteutettiin kansanvainoja.
Vuonna 1937 kyseiseen taloon – silloiselta nimeltään ”Uskollisuuden talo” – asettui natsiaatteellinen Nuoliristi-puolue. Ryhmän tavoitteena oli hävittää lopullisesti juutalaiset Unkarin maaperältä. Tavoitteesta ei jääty kovin kauas – suuresta juutalaisvähemmistöstä on nykyään jäljellä vain varjo entisestä.
Yli 400 000 Unkarin juutalaista sai surmansa Auschwitzissa. Kansanmurhan raa’an laajuuden tajuaa, kun vierailee – sekä natsien että kommunistien uhrien – muistomonumentiksi muunnetussa The House of Terror – talossa. Samaisessa, josta kansanmurhaa aikanaan johdettiin.
Suuren rakennuksen monet seinät on tapetoitu täyteen uhrien valokuvilla. Yksi huone on vuorattu juutalaisista uutetulla saippualla. Epäselväksi jää, ovatko saippuakuutiot niitä alkuperäisiä, juutalaisten verellä maksettuja vai pelkästään näköisiksi tehtyjä. Vaikutelma on joka tapauksessa karmiva. Kuvottava tunne jää pitkäksi aikaa senkin jälkeen, kun on poistunut paikallisten kammoamasta talosta.
Sodan arvet jäivät käsittelemättä
Antisemitismi eli juutalaisvastaisuus ei kuitenkaan ole pelkkää historiaa Unkarissa. Se on yhä märkivä haava, johon osasyynä on se, ettei 1940-luvun tapahtumia ole ehditty vielä käsitellä.
Unkarilla on ollut monia sisäisiä ongelmia toisen maailmansodan jälkeen. Unkari joutui Neuvostoliiton vaikutusvallan alle, ja maata koettelivat pahat taloudelliset ongelmat. Unkari koki maailmanhistorian pahimman inflaation ja epäonnistuneen kansannousun.
Vasta Neuvostoliiton romahdettua historian kriittisestä läpikäymisestä tuli mahdollista. Silloin kuitenkin kommunismivallan aikaiset vääryydet ja ihmisoikeuksien riisto menivät tuoreutensa vuoksi kaukaisemman holokaustin edelle.
Holokaustin vähäinen käsittely johtuu myös siitä, että Unkarin antisemitismin juuret ulottuvat pidemmälle kuin 1940-luvulle. Jo 1800-luvulta tunnetaan juutalaisvastaisia tarinoita, ja asenteet ovat syvällä. Niitä ei ole vieläkään saatu kitkettyä pois, vaan ennakkoluulot vähemmistöjä kohtaan ovat jälleen puhjenneet kukkaan.
Romanit vastustuksen kohteena
Vuoden 2010 eduskuntavaaleissa äärioikeistolainen Jobbik-puolue kahmi lähes viidesosan äänistä ilman muita selkeitä linjauksia kuin avoin viha useita ihmisryhmiä kohtaan. Yksi puolueen tärkeimmistä vaaliohjelmaan kuuluvista vastustuksen kohteista olivat romanit.
Romanit ovat monen hallituksen ajan olleet ongelmavyyhti, jota ei ole saatu ratkotuksi. Unkarissa asuu noin 800 000 romania, ja paikoin he ovat jopa enemmistönä. Jobbik-puolue pitää romaneja työttöminä rötöstelijöinä, jotka kuluttavat yhteiskunnan varoja. Puolueen mielestä he saattavat tulevaisuudessa olla uhka kantaunkarilaisille yhä kasvavan määränsä takia. Syy äärioikeistolaisten arvojen suosioon löytyykin maan yhteiskunnallisesta tilanteesta.
Totta on, että romanien keskuudessa työttömyys on yleisempää kuin muilla. Siitä, että Unkarissa on kasvamassa kokonainen sukupolvi romaneja, josta enemmistö ei ole ollut koskaan töissä, ei kuitenkaan ole romaneja syyttäminen.
Neuvostoliiton romahdettua ja kommunismin loputtua 1980- ja 1990-lukujen taitteessa romanit menettivät työnsä valtion leivissä ja syrjäytyivät. Yksikään hallitus ei ole vielä onnistunut integroimaan romaneja tasavertaiseksi osaksi yhteiskuntaa.
Israel-vastaisuus näkyy mediassa
Toinen Jobbikin mustalle listalle kuuluva vähemmistö ovat juutalaiset. Antisemitismi tosin on naamioitu Israel-vastaisuudeksi. Tätä perustellaan sillä, että israelilaisten yritysten koetaan häiritsevän Unkarilaisia yrityksiä tulemalla maan markkinoille polkuhinnoilla.
Juutalaisvastaisuus ei välttämättä näy kadulla, mutta mediassa kylläkin. Kielteiset asenteet ilmenevät osittaisella holokaustin kieltämisellä ja siitä vaikenemisella. Unkarin äärioikeiston piirissä sitä usein vähätellään ja jopa sen todenperäisyys saatetaan kyseenalaistaa.
Äärioikeisto kytee taustalla Paikallisilta budapestiläisiltä kysyttäessä Jobbik-puolue ei saa kiitosta. Nuori nainen, joka kertoo nimekseen Kate, kertoo sen verran, ettei pidä Jobbik-puolueesta.
– Voit vaikka laittaa siihen että vihaan sitä.
Katen mielestä romanit ovat ihan ok, ja hän kertoo muutenkin olevansa avomielinen muita kohtaan.
Zsuzsanna Vitai kertoo, ettei Jobbikia voi ottaa tosissaan.
– Se on populistinen puolue, joka on montaa asiaa vastaan, muttei tuo varsinaisesti mitään tilalle. Monet unkarilaiset ovat avoimia ja hyväksyviä, eivät vähemmistövihaa tihkuvia. Vaikka Jobbik sai eduskuntavaaleissa melkein viidesosan äänistä, se ei saanut loppuja neljää viidesosaa. Suurin osa puolueen kannatuksesta tulee köyhiltä alueilta Pohjois- ja Itä-Unkarista.
Äärioikeiston asemaa Unkarissa ei kannata liioitella. Unkarin keskustaoikeistolainen Fidesz-hallitus on vakaa, ja sillä on parlamentissa kaikki valta käsissään 2/3 määräenemmistöllään. Äärioikeisto vain kytee taustalla.
Lähde: Suomen Budapestin suurlähetystön neuvonantajan Jaakko Sieversin haastattelu
Antisemitismi Unkarin historia Lue lisää jutun teemoista Antisemitismi, Jobbik, juutalaisvastaisuus, romanit Kommentoi Peruuta vastaus